বৃহস্পতিবার থেকে এনুমারেশন ফর্ম পাওয়া যাবে অনলাইনেও

কলকাতা: আগামিকাল বৃহস্পতিবার থেকে অনলাইনে এনুমারেশন ফর্ম (Online Enumeration forms) পূরণ করতে পারবেন ভোটাররা। নির্বাচন কমিশনের (Election Commission) নির্দিষ্ট ওয়েবসাইটে বিধানসভা (Assembly) ভিত্তিক এই ফর্ম পাওয়া যাবে বলে কমিশন সূত্রে খবর। কারা সেই ফর্ম পূরণ করতে পারবেন, কী ভাবে করবেন, জানিয়ে দিল নির্বাচন কমিশন।

রাজ্য জুড়ে মঙ্গলবার থেকে বিএলওরা এনুমারেশন ফর্ম বিলি করা শুরু করেছেন। কমিশন জানিয়েছে, যাঁরা বিএলওদের কাছ থেকে সশরীরে ফর্মটি নিতে পারছেন না, তাঁরা অনলাইন ফর্ম পূরণ করে জমা দিতে পারেন। বিশেষত, কর্মসূত্রে যাঁরা বাইরে থাকেন, তাঁদের জন্য এই ব্যবস্থা। মঙ্গলবার থেকেই অনলাইনে এনুমারেশন ফর্ম পূরণ চালু হয়ে যাওয়ার কথা ছিল। কিন্তু প্রযুক্তিগত ত্রুটির কারণে তা সম্ভব হয়নি। এই সমস্যার সমাধান করে আগামিকাল বৃহস্পতিবার থেকে অনলাইনে ফর্ম পাওয়া যাবে বলে ঘোষণা করেছে কমিশন। বৃহস্পতিবার সকাল থেকেই রাজ্যের মুখ্য নির্বাচনী আধিকারিকের দফতরের ওয়েবসাইটে (https://ceowestbengal.wb.gov.in/) অনলাইন এনুমারেশন ফর্ম মিলবে। কমিশনের অ্যাপ ইসিআইনেট-এ গিয়েও কেউ চাইলে ওই ফর্ম পূরণ করতে পারেন।